Kaba  Ka'baen er en sort kubisk bygning i moskeen Masjid al-Harâm i Mekka i Saudi-Arabien.  Ka'baen blev ifølge Koranen bygget af profeten Abraham og Ismael. Muslimerne vender sig mod Masjid al-Harâm fem gange om dagen, når de beder til Allah.  Ka'baen som religiøst centrum er valgt af Muhammed, men var allerede et valfartsmål. Før islam var bygningen et betydningsfuldt kultsted for stammereligionerne. Ka'baen menes at være det første kultsted. Selve Ka'baen ligger på en åben plads i "den store moské". På arabisk betyder Ka'ba terning. Den er bygget af marmor og tilhuggede sten fra bjergene omkring Mekka. Dens grundplan er 11,03 x 12,86 m. Højden er omkring 13 m.  I Ka'baens sydøstlige hjørne er indmuret en hellig sort sten, som blev skænket til Adam af englen Gabriel, og som Abraham murede ind i Ka'baen. Den var oprindeligt hvid, men blev sort på grund af menneskets synder.  Ka'baen er en helligdom, som besøges af mange tusinde muslimer under en årlig pilgrimsfærd. Den ligger i Mekkas centrum. Pilgrimmene vandrer syv gange rundt om den. Det symboliserer den menneskelige aktivitet – den indre som den ydre. Dernæst drikker de af zamzam-kilden og vandrer mellem Marwa og Safa.  Når muslimer beder og vender deres ansigt mod Mekka, er det Ka'baen de vender sig mod – det symbolske midtpunkt i Mekka.